CELEX: 32020D2107
Language: et
Date: 2020-12-14 00:00:00
Title: Komisjoni rakendusotsus (EL) 2020/2107, 14. detsember 2020, millega muudetakse otsust 2007/25/EÜ selle otsuse kohaldamisaja osas (teatavaks tehtud numbri C(2020) 8789 all) (EMPs kohaldatav tekst)

16.12.2020   
               
               
                  ET
               
               
                  Euroopa Liidu Teataja
               
               
                  L 425/103
               
            
         KOMISJONI RAKENDUSOTSUS (EL) 2020/2107,
         14. detsember 2020,
         millega muudetakse otsust 2007/25/EÜ selle otsuse kohaldamisaja osas
         
            
               (teatavaks tehtud numbri C(2020) 8789 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 12. juuni 2013. aasta määrust (EL) nr 576/2013 lemmikloomade mittekaubandusliku liikumise kohta, millega tunnistatakse kehtetuks määrus (EÜ) nr 998/2003, (1) eriti selle artikli 36 lõiget 1,
         ning arvestades järgmist:
         
                     (1)
                  
                  
                     Komisjoni otsuses 2007/25/EÜ (2) on sätestatud teatavad kaitsemeetmed seoses lindude kõrge patogeensusega gripiga ning omanikega kaasas olevate lemmiklindude liikumisega liitu. Kõnealune otsus võeti vastu pärast alatüüpi H5N1 kuuluva viiruse põhjustatud lindude kõrge patogeensusega gripi puhanguid, et kaitsta loomade ja inimeste tervist liidus, ning seda kohaldatakse kuni 31. detsembrini 2020.
                  
               
                     (2)
                  
                  
                     Kogu maailmas esineb kodulindude ja muude tehistingimustes peetavate lindude hulgas jätkuvalt lindude kõrge patogeensusega gripi puhanguid, mis on põhjustatud H5 eri alatüüpidesse ja harvemini H7 alatüüpi kuuluvate viiruste poolt. Lindude kõrge patogeensusega gripp on mitmes kolmandas riigis muutunud endeemiliseks ja levinud esmakordselt muudesse kolmandatesse riikidesse. Endiselt on olemas oht, et lindude kõrge patogeensusega gripi viirus jõuab lemmiklindude mittekaubandusliku liikumisega kolmandatest riikidest liitu, ning seetõttu tuleks jätkata otsuses 2007/25/EÜ sätestatud riskimaandamismeetmete kohaldamist.
                  
               
                     (3)
                  
                  
                     Määruse (EL) nr 576/2013 alusel on ette valmistatud delegeeritud õigusakt ja rakendusakt, milles sätestatakse loomatervise- ja sertifitseerimisnõuded lemmiklindude mittekaubanduslikuks liikumiseks liitu. Kõnealuste õigusaktide teatavad sätted on siiani arutlusel ning seetõttu ei võeta neid kahte õigusakti, mille eesmärk on alaliselt asendada praegu otsuses 2007/25/EÜ sätestatud kaitsemeetmed, vastu enne 31. detsembrit 2020, st enne otsuse 2007/25/EÜ kehtivuse lõppemise kuupäeva.
                  
               
                     (4)
                  
                  
                     Pidades silmas lindude kõrge patogeensusega gripi ülemaailmset epidemioloogilist olukorda, on järelikult vaja pikendada otsuse 2007/25/EÜ kohaldamisaega kuni 31. detsembrini 2021, mis on tähtaeg, mil tuleks vastu võtta delegeeritud õigusakt ja rakendusakt, milles sätestatakse praegu otsuses 2007/25/EÜ sätestatud nõudeid asendavad nõuded.
                  
               
                     (5)
                  
                  
                     Seega tuleks otsust 2007/25/EÜ vastavalt muuta.
                  
               
                     (6)
                  
                  
                     Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsuse 2007/25/EÜ artiklis 6 asendatakse kuupäev „31. detsembrini 2020“ kuupäevaga „31. detsembrini 2021“.
         
         
            Artikkel 2
            Käesolev otsus on adresseeritud liikmesriikidele.
         
         
            Brüssel, 14. detsember 2020
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  ELT L 178, 28.6.2013, lk 1.
         
            (2)  Komisjoni 22. detsembri 2006. aasta otsus 2007/25/EÜ, mis käsitleb teatavaid kaitsemeetmeid seoses lindude kõrge patogeensusega gripiga ja omanikega kaasas olevate lemmiklindude liikumisega ühendusse (ELT L 8, 13.1.2007, lk 29).